《与高大夫游盘山歌》
明代·王世贞

高侯挟我游盘山，下盘已见凌大荒。一峰长悬辽海色，千涧暗发松花香。

寒流触磴挂玉乳，老桧破石垂青裳。虎豹盘挐斗屈强，虬龙甲鬣森开张。

芒鞋恍蹑元气度，竹榼欲借春云装。行穷杳霭径将绝，忽有钟声来上方。

排空独创舍利塔，凿壁更筑支公房。我疲足力欲就枕，高侯贾勇不可当。

俯看群山一培塿，榆关铁岭横苍茫。建牙吹角浩无际，飞刍转饷遥相望。

天门绝顶仅咫尺，安得送侯北斗傍。坐挥如意夺敌胆，万马不敢骄秋霜。

野夫饱弄兹山色，何似日作尚书郎。

作者简介：王世贞（1526年－1590年）字元美，号凤洲，又号弇州山人，汉族，太仓（今江苏太仓）人，明代文学家、史学家。“后七子”领袖之一。官刑部主事，累官刑部尚书，移疾归，卒赠太子少保。好为古诗文，始于李攀龙主文盟，攀龙死，独主文坛二十年。有《弇山堂别集》、《嘉靖以来首辅传》、《觚不觚录》、《弇州山人四部稿》等。